Antara Tua Dan Muda

Oleh: Nasruddin Faisol, Loughborough University, East Midlands, England, Sabtu, 10 September, 2005. 

Dalam konteks masyarakat Melayu faktor umur atau usia sering mewujudkan jurang pemisah atau perbezaan kelas atau kelompok. Perbezaan kelas, kelompok, geng itu menjadikan percakapan, perbincangan atau berkawan dalam kerangka tersebut.

Kita sering akan berborak, bercakap, berkawan dalam kerangka kelompok kita . Dalam kelompok sebaya umur. Atau dalam pecahan yang lain seperti kelompok bujang dan kelompok yang telah bekerluarga.

Dalam konteks orang lelaki pada hemat saya pengkelasan kelompok umur ini tidaklah begitu ketara sebagaimana orang perempuan. Orang lelaki pada pengamatan saya masih boleh berborak untuk menyapa dengan panggilan nama sahaja walaupun perbezaan umur mereka agak jauh. Mereka masih selesa untuk berkawan, bergaul tanpa meletakkan gelaran panggilan abang adik semata-mata perbezaan umur lima tahun.

Tetapi berdasarkan pengamatan saya, ia tidak begitu di kalangan orang perempuan. Mereka kelihatan sangat teliti untuk mewujudkan perbezaan umur itu. Malah sehingga wujud mereka yang lahir pada bulan Januari pada tahun yang sama dipanggil panggilan kakak oleh yang lahir pada bulan disember.

Dalam era komunikasi email internet egroup sekarang ini faktor fizikal tidak lagi menjadi elemen utama yang menghubungkan komunikasi antara seseorang.Komunikasi hanya terbatas pada tulisan atau suara. Berborak, berbincang lebih tertumpu kepada apa yang diborakkan dan dibincangkan tanpa menghiraukan umur orang yang berkomunikasi itu.

Tetapi bila pihak yang berkomunikasi tadi mula menyedari faktor umur, maka komunikasi jadi berbeza dan norma2 perbezaan kelas, kelompok tadi mula mengikat. Maka panggilan2 kakak, abang, pakcik, makcik, adik mula keluar dan kebebasan untuk mengeluarkan pandangan, cadangan, kritikan, marah, puji mula terikat dengan norma2 yang mengikut dengan faktor usia tersebut.

Akibatnya cadangan yang baik, saranan yang baik, kritikan yang baik, marah yang membina sering terhalang dan kalau sampaipun sering berkias2, berbelit2 tidak jelas sehingga tidak difahami semata-mata kuatnya ikatan usia yang memberikan jurang perbezaan tersebut.

Adakah ini faktor penghalang kemajuan orang Melayu, kerana elemen orang muda tidak akan boleh ke depan selagi ada orang tua?

